Նշենք, որ «Բիթեր Ռիվեր» ընկերությունը հիմնադրվել է 2015 թվականին: Ըստ ՀՀ պետական ռեգիստրի` ընկերության հիմնադիրներն են Արեն Դուրգալյանը եւ Եղիսաբեթ Շմավոնյանը: Սակայն իրական սեփականատերը Սերժ Սարգսյանի օգնական Ավետիս Բերբերյանն է: Ավելին` «Ժողովուրդ» օրաթերթը տեղեկացավ, որ ՍՊԸ հիմնադիրներից Եղիսաբեթ Շմավոնյանը հենց Բերբերյանի մայրն է: Ընկերությունը գարեջրի գործարանն ու ռեստորանը կառուցում է Արզնի համայնքի Երեւան-Սեւան մայրուղի 10/5 հասցեում: Ընկերությունը բնապահպանության նախարարությանը ներկայացրել էր գարեջրի գործարանի եւ ռեստորանի նախագծի շրջակա միջավայրի վրա ազդեցության նախնական գնահատման հայտ: «Ժողովուրդ» օրաթերթը տեղեկացավ, որ այս տարվա փետրվարի 8-ին «Բիթեր Ռիվեր»-ի գարեջրի գործարանի եւ ռեստորանի աշխատանքային նախագծի նախնական գնահատման հայտի վերաբերյալ ՀՀ բնապահպանության նախկին նախարար Արծվիկ Մինասյանը տվել է դրական եզրակացություն: